Jair Bolsonaro Brasilíuforseti hefur varað stuðningsmenn sína við að „ gera mistök “ og gefa „ skúrkinum “ vopn í baráttu sinni . Bolsonaro lét orðin falla á Twitter , en þó að hann nefni engin nöfn er ljóst að hann vísar þar í vinstrimanninn og fyrrverandi forseta , Luiz Inácio Lula da Silva , eða Lula , sem var sleppt úr fangelsi í gær . „ Gefið skúrkinum [ p . canalha ] skotfæri , sem gengur sem stendur laus , en er sekur , “ sagði Bolsonaro á Twitter . „ Varðmenn frelsis og þess góða , við megum ekki gera nein mistök , “ hélt forsetinn svo áfram . Með dómi Hæstiréttar í Brasilíu í gær voru felldar úr gildi reglur sem fela í sér að dæmdir einstaklingar sem hafi beðið lægri hlut eftir eina áfrýjun skuli fara í fangelsi . Varð það til þess að Lula var sleppt í gær , en hann hafði áður hlotið dóm fyrir spillingu . Lula var forseti Brasilíu á árunum 2003 til 2010 , og nýtur enn mikilla vinsælda meðal stórs hluta Brasilíumenna . Luiz Inácio Lula da Silva , fyrrverandi forseti Brasilíu , hefur verið látinn laus úr fangelsi .